หุ้นรับเหมาดาหน้าแจกข่าวดี
SRICHAเด็มโก้ย้ำรายได้โตPAEดึงพันธมิตรถือลุยงานยักษ์
29 ต.ค. 2565

SRICHAเด็มโก้ย้ำรายได้โตPAEดึงพันธมิตรถือลุยงานยักษ์
หุ้นรับเหมาแจกข่าวดี SRICHA มั่นใจผลงานปีนี้โต 20% ด้าน PAE ดึงพันธมิตรถือหุ้นหวังหมื่นล้าน 
รายงานข่าวจากบริษัท ศรีราชา คอนสตรัคชั่น (SRICHA) แจ้งว่า บริษัทมั่นใจว่าปีนี้สามารถสร้างผลการดำเนินงานได้เติบโตประมาณ 20% จากปีที่แล้ว และยังคงมีนโยบายจ่ายปันผลสูงเช่นเดิม ซึ่งหากคำนวณจากเงินปันผลที่จ่าย 2 ครั้งในปีก่อนรวม 2.50 บาทต่อหุ้นจากราคาปัจจุบัน จะคิดเป็นอัตราปันผลกว่า 7.5% ต่อปี ซึ่งคาดว่าสูงที่สุดในกลุ่มรับเหมาก่อสร้าง 
การที่บริษัทมีสถานะการเงินแข็งแกร่ง มีกระแสเงินสดและไม่มีภาระหนี้สิน ทำให้บริษัทยังมีความมั่นใจในการเข้าประมูลงานอย่างเต็มที่ 
อย่างไรก็ตาม มีงานโครงการขนาดใหญ่หลายแห่งในต่างประเทศที่เตรียมเสนอราคา รวมมูลค่างานที่จะเสนอราคากว่า 1.65 หมื่นล้านบาท และส่วนใหญ่เป็นโครงการของกลุ่มลูกค้าหลักของบริษัทที่ให้ความไว้วางใจ โดยเป็นงานในประเทศออสเตรเลีย ทวีปแอฟริกา อเมริกาใต้ และตะวันออกกลาง
นอกจากนี้ ยังอยู่ระหว่างเสนองานโครงการปิโตรเคมิคอลในประเทศอีก 2 โครงการ และมีงานโครงสร้างเหล็กขนาดกลางของลูกค้าออสเตรเลีย 
“การที่บริษัทมีนโยบายเลือกรับเฉพาะงานก่อสร้างเครื่องกลของภาคเอกชนขนาดใหญ่ทั้งต่างประเทศและในประเทศ และไม่ได้รับงานก่อสร้างจากภาครัฐแม้แต่โครงการเดียว จึงไม่ได้รับผลกระทบจากการเลื่อนการก่อสร้างโครงการบริหารการจัดการน้ำ และสาธารณูปโภคพื้นฐานของรัฐบาล วงเงิน 2.2 ล้านล้านบาทแต่อย่างใด”
นายรัตนพล วงศ์นภาจันทร์ ประธานเจ้าหน้าที่บริหาร บริษัท พีเออี (ประเทศไทย) กล่าวว่า ได้ตัดสินใจขายหุ้นแบบยกล็อตให้กับเซอร์วิลโฮลดิ้ง ซึ่งเป็นกองทุนของสหรัฐ จำนวน 25 ล้านหุ้น เพื่อที่จะได้เข้าสนับสนุนในการทำธุรกิจของบริษัทให้มีความแข็งแกร่งมากขึ้น
นอกจากนี้ ยังมีแผนที่จะดึงพันธมิตรจากต่างประเทศที่มีความเชี่ยวชาญด้านออยล์แอนด์แก๊สเข้ามาร่วมถือหุ้นด้วย ซึ่งหากสามารถได้ข้อสรุปทั้งหมดได้ อนาคตก็จะทำให้บริษัทมีความสามารถในการเข้าไปร่วมประมูลและรับงานขนาดใหญ่ได้
“ในการขายหุ้นยกล็อตไม่ได้เป็นการขายในกระดาน แต่เป็นการขายข้างนอก จึงไม่มีส่วนกระทบต่อราคาหุ้น” 
สำหรับทิศทางการดำเนินธุรกิจในช่วงครึ่งปีหลังยังเป็นไปได้ด้วยดี ซึ่งยอมรับว่าในช่วงไตรมาส 2 ที่ผ่านมา บริษัทได้ใช้เงินลงทุนกว่า 100 ล้านบาท ในการสร้างแคมป์งานที่ จ.ระยอง หลังจากได้เข้าไปรับช่วงงานต่อจากบริษัทเกาหลีใต้ในการเข้ารับงานของบริษัท ไออาร์พีซี ตามโครงการลงทุนในโครงการฟีนิกซ์
“งานนี้มีมูลค่ากว่า 3 หมื่นล้านบาท แต่บริษัทไปรับช่วงมา ซึ่งได้รับงานมาส่วนหนึ่งด้วย” ประธานเจ้าหน้าที่บริหาร กล่าว
นายรัตนพล กล่าวว่า เป้าหมายสำคัญในการทำธุรกิจคือ การที่บริษัทจะสามารถกลับมาจ่ายเงินปันผลให้กับผู้ถือหุ้นได้ แต่ขณะนี้ยังทำไม่ได้ เพราะยังมีขาดทุนสะสมอยู่กว่า 800 ล้านบาท ซึ่งอนาคตจะต้องดำเนินการล้างขาดทุนสะสม แต่จะไม่เลือกวิธีการลดทุน เพราะจะทำให้ผู้ถือหุ้นเสียหาย แต่จะใช้กำไรจากผลดำเนินงานมาดำเนินการ ซึ่งยังต้องใช้เวลา
นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ (DEMCO) กล่าวว่า แนวโน้มผลประกอบการปีนี้คาดว่าจะเป็นไปตามเป้าหมายที่วางไว้ ซึ่งจะรับรู้รายได้ไม่ต่ำกว่า 7,000 ล้านบาท เป็นผลจากปริมาณงานที่ไหลเข้าอย่างต่อเนื่อง ณ สิ้นเดือน มิ.ย. 2556 มีงานในมือกว่า 6,000 บาท
ล่าสุดได้ใช้เงิน 800 ล้านบาท เข้าซื้อหุ้นวินด์ เอ็นเนอร์ยี่ส์ โฮลดิ้ง (WEH) 4% ทำธุรกิจพลังงานทางเลือก มีกำลังการผลิตรวม 1,059 เมกะวัตต์ และขยายการลงทุนในอาเซียน อินเดีย และยุโรปตะวันออกเพิ่ม โดยมีเป้ากำลังผลิต 1,200 เมกะวัตต์ และในปี 2557 จะนำเข้าจดทะเบียนในตลาดหลักทรัพย์ด้วย
ด้านราคาหุ้นทั้งสามบริษัทสดใสตามภาวะตลาดโดยรวมโดย SRICHA ปิดที่36.50 บาท เพิ่มขึ้น 3.50 บาท หรือเพิ่มขึ้น 3.50% DEMCO ปิดที่ 8.10 บาท เพิ่มขึ้น 070 บาท หรือ 9.46% PAE ปิดที่1.43 บาท เพิ่มขึ้น 0.13 บาท หรือ 10% ตามดัชนีหุ้นไทยที่ปรับตัวเพิ่มขึ้น